《宿道林寺诗》
宋代·华镇

钲鼓远轰填，旌旗近凌乱。兰棹截波舣，肩舆傍山转。

白羽映尘截，乌纱倚风岸。揆才非阿都，托乘陪中散。

暝投萧寺迥，路入修林茜。清谈曾未既，长夜已踰半。

周旋仰陂量，眄睐惭沟断。欲倚青云披，轻歌白石烂。

高风生夜壑，长松响幽涧。秉烛访陈迹，辞墨叠壮观。

缨蕤虽未濯，心目欣已浣。文奇楚招些，迹异元郎漫。

初惊冰玉违，已见珠玑璨。临池名草圣，天台得才冠。

兼资古所稀，荐遇世尤愿。琳琅鼓馀韵，蛟虬走芳翰。

诣绝雅无伦，神变敏如幻。规为到古始，气槩起消懦。

须知赵璧贵，祗借秦人玩。吟想情有馀，言终屡增叹。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。